
Likestilling ved universitetet i tromsø 2004 -2010

Universitetsdirektøren legger med dette fram sak om ”Likestilling ved Universitetet i Tromsø 2004 – 2010”. Dokumentet er en revisjon av tidligere likestillingsplaner.

A. Bakgrunn for saken

Forrige gjeldende Handlingsplan for likestilling ble vedtatt av universitetsstyret 06.11.97. (Vedlegg 1). Planen har senere vært revidert flere ganger. I sak S155-02 ble det vedtatt ny  revisjon av handlingsplan for likestilling.

Den største endringen som har skjedd siden forrige plan ble vedtatt, er at rekrutterings​grunnlaget for vitenskapelige stillinger er vesentlig endret. Når det gjelder stipendiat- og post. dok.stillinger er det nå tilnærmet lik fordeling mellom kjønnene. I førsteamanuensisstillingene er det 34 % kvinner. Høyest på karrierestigen har menn en klar dominans, med 88 % i professorstillinger, den samme prosentvise andel som i 1982. Innenfor denne stillingskategorien har utviklingen de siste 20 år stått på stedet hvil. Noe av forklaringen ligger i rekrutteringsgrunnlaget. Det har vært overvekt av menn innenfor alle trinn av den vitenskapelige karrierestigen til langt utpå 1990-tallet. Rekruttstillingene er nå tilnærmet likt fordelt mellom kjønnene, med en liten overvekt av kvinner blant stipendiatene. En del av denne utviklingen har skjedd som resultat av en bevisst rekrutteringspolitikk, men det er og rimelig å se sammenhengen mellom økt kvinneandel i disse stillingene og økt tilfang av kvinnelige studenter. Et annet trekk ved utviklingen er at det i dag er lik avlønning av kvinner og menn. Det er også tilnærmet kjønnsbalanse i lederskiktet. 

I det utsendte forslaget til ny handlingsplan har universitetsdirektøren lagt vekt på å samle ressursene om det som nå er utfordringene for Universitetet, nemlig rekruttering av kvinner til vitenskapelige toppstillinger (professorater). Universitetsdirektøren er også opptatt av å ta vare på og videreutvikle de positive resultatene som er oppnådd på likestillingsområdet.

B. Høringsuttalelser

Universitetsdirektøren sendte forslaget til ny handlingsplan (Likestilling ved Universitetet i Tromsø 2004 - 2010 Vedlegg 2) på høring til fakultetene, enhetene under styret, studentstyret og arbeidstakerorganisasjonene. Det har kommet svar fra Det humanistiske fakultet, Det matematisk-naturvitenskapelige fakultet, Det medisinske fakultet, Det samfunnsvitenskapelige fakultet, Universitetsbiblioteket, Kvinnforsk, Studentstyret og NTL ved Universitetet i Tromsø (vedlegg 3-10). 

Høringsinstansene støtter i det alt vesentlige den foreslåtte planen for likestilling. 

SV-fakultetet uttaler til punktet om stillingsutlysninger og tilsettinger at de finner det ”uheldig å blande sammen kvinnerekruttering med kvinneforskning, eller kvinnerelatert forskning. Fakultetet ser det som selvsagt at kvaliteten av forskningen skal vektlegges uavhengig av forskningsområde med mindre det etterspørres en bestemt forskningskompetanse for stillingen”. 

Det humanistiske fakultet ønsker en presisering av hva som ligger i begrepet ”kjønnsperspektiv” i første setning i handlingsplanen. Etter fakultetets oppfatning har ikke dette begrepet et entydig innhold innenfor akademia. 

Det medisinske fakultet peker på at det ved fakultetet nå finnes kvinner med toppstillingskvalifikasjoner, men at det ikke finnes stillinger. Fakultetet ser det som en mulighet å utforme en seniorpolitikk hvor erfarne forskere går over i prosjektstillinger, og at ordinære toppstillinger blir frigjort. Fakultetet er også av den oppfatning at kravet om at det skal være kvinner i alle bedømmelseskomiteer kan lempes på. Etter fakultetets oppfatning sikrer prosedyrene ved slike saker likestillingshensyn i tilstrekkelig grad. 

Universitetsbiblioteket melder i sin høringsuttalelse bekymring for at de vitenskapelig ansatte som er tilsatt ved deres avdeling ser ut til å falle utenfor når universitetet gjør tiltak rettet mot vitenskapelig ansatte. De påpeker at karrierestigen for bibliotekets vitenskapelig ansatte stopper ved førstebibliotekar, noe de ønsker at universitetet skal ta initiativ til å rette opp.

Studentstyret støtter forslaget til handlingsplan for likestilling.

NTL ser det som positivt at direktøren prioriterer likestillingsarbeidet ved UiTø, men savner evaluering av tidligere planer. NTL foreslår at punktet overordnede mål, første kulepunkt endres til ” fremme en bedriftskultur og et arbeidsmiljø som inkluderer, ivaretar og verdsetter begge kjønn på lik linje uavhengig av kultur, religion og seksuell legning.” Organisasjonen mener også at det bør være et overordnet mål å heve kompetansen innen kvinne – og kjønnsforskning. Til punktet om rekruttering av kvinner til topp- og mellomstillinger fremmer NTL forslag om at ”bedømmelseskomiteer blir instruert til å gi uttelling for kvalifikasjoner i kvinneforskning og i kvinnerelatert forskning.” De foreslår også at ”det bør utvikles retningslinjer for hvilke oppgaver kvinner i kvalifiseringsfasen bør fritas fra.” NTL foreslår videre at UiTø igjen ansetter likestillingskonsulent, og at likestillingsutvalget gjenopprettes.NTL er kritisk til måten planarbeidet har foregått på, og mener at planen verken er forankret i fagmiljøene eller basert på oppsummeringer av tidligere likestillingsplaner. De foreslår at realitetsbehandling av planen utsettes, og at Kvinnforsk gis en sentral rolle i det videre arbeidet med planen.

Kvinnforsk sier  i sin høringsuttalelse at en så lang høringsperiode som foreslått i handlingsplanen ”stiller store krav til oppfølging for å sikre implementering lokalt på enhetene. Oppfølgingen må ta høyde for endringer av ytre og indre forhold, f eks i forbindelse med kvalitetsreformen, nye budsjettmodeller forventa avganger, faglig omstrukturering m.m.” Kvinnforsk er også opptatt av at handlingsplanen for likestilling blir lokalt forankret ute på enhetene,  og foreslår at 

· Alle mål og tiltak vedrørende likestilling må så snart som mulig være fullt integrert i universitetets planer og rapporter 

· Alle fakulteter skal ha en egen likestillingsplan innen 1.1. 2005

· Likestillingsplanene evalueres årlig og første gang innen 1.1.2006

· Planene skal presenteres som egen sak på budsjettdialogmøtet for deretter å presenteres samlet for universitetsstyret i forkant av budsjettmøtet
Kvinnforsk uttrykker bekymring for hvorvidt de føringene som legges for måltallsarbeidet er konkrete nok til som verktøy for implementering av handlingsplanen. De foreslår følgende prinsipper for utarbeiding av måltall:

A) Fakultetene skal øke kvinneandelen i gruppen fast tilsatte slik at den speiler kjønnssammensetningen blant de som tar doktorgraden innen et fagområde

B) Fakultetene skal øke kvinneandelen på professornivå slik at den speiler kjønns-sammensetningen blant fast tilsatte på lavere nivå 

C) Fakultetene skal sikre kjønnsbalanse i lederstillinger slik at kvinneandelen på ledernivå ikke synker som følge av ny ledelsesstruktur.

Kvinnforsk foreslår også en konkret bruk av insentivmidler som innebærer økonomisk belønning til de fakultetene som lykkes med å føre en kjønnsbalansert tilsettingspolitikk, og sanksjoner overfor de som ikke fyller vedtatte krav og måltall. Kvinnforsk har endringsforslag til punktet om at det skal vurderes om søkere skal gis uttelling for kvalifikasjoner i kvinneforskning og kvinnerelatert forskning. De ønsker en omformulering slik at det blir klart at det dreier seg om kvinne- og kjønnsforskning. Forslaget er tatt til følge. Kvinnforsk oppfordrer ”universitetsstyret å gjennomføre en grundig evaluering av de siste 10 års likestillingsarbeid, inkludert ordningen med likestillingsombud og konsekvensen av at likestillingsutvalget ble nedlagt. Som likestillingsaktør ved UiTø må også Kvinnforsk være del av ei slik evaluering. Evalueringen vil kunne medføre ny innsikt  som kan skape grunnlag for nye tiltak innenfor og i etterkant av planperioden.” 
C. Universitetsdirektørens vurdering: 

Universitetsdirektøren mener at likestillingsarbeidet ved UiTø har gitt gode resultater.

Institusjonen har tilnærmet kjønnsbalanse på ledernivå, likhet mellom kjønnene i lønnsnivå innen de ulike stillingskategoriene og kjønnsbalanse i stipendiat- og post.dok.stillingene. Når det gjelder kjønnsmessig fordeling i de vitenskapelige mellom- og toppstillinger, er kvinner i mindretall. Etter universitetsdirektørens oppfatning er det på dette feltet innsatsen må konsentreres. Høringsinstansene støtter en slik innretting, og i all hovedsak de foreslåtte virkemidler. Sentralt i planen er å ansvarliggjøre både fakultetene og universitetsledelsen for å oppnå målsettingene i handlingsplanen. Tilsettinger i professorstillinger skjer sentralt ved UiTø. Dette gir universitetsledelsen et særskilt ansvar for å rekruttere kvinner til disse stillingene.

Universitetsdirektøren er innforstått med at begrepet kjønnsperspektiv ikke har et entydig innhold. Til tross for innvendinger i Hum.fak.s høringsuttalelse mener universitetsdirektøren at det er forsvarlig å opprettholde bruken av begrepet i visjonen for handlingsplanen. Handlingsplanen omhandler et område som er vidtfavnende og komplisert. Skal den kunne gjennomføres forutsetter det en levende diskusjon både når det gjelder teori og praksis. Universitetsdirektøren ønsker heller ikke å endre forslaget til overordnede mål for likestillingsplanen. Tema for planen er likestilling mellom kjønnene, og universitetsdirektøren ser det som uhensiktsmessig å ta inn andre forhold som kan virke diskriminerende, jf NTLs forslag til endring i overordnede mål. Universitetsdirektøren mener at det heller ikke vil være riktig å innlemme kompetanseheving innen kvinne- og kjønnsforskning i punktet overordnede mål slik NTL foreslår, selv om dette er et viktig felt. Dette hører til i en drøfting av Universitetets forskningsstrategi. De overordnede mål i likestillingsplanen skal integreres i institusjonens strategi i likhet med institusjonens øvrige planer. 

NTL foreslår at UiTø skal ha likestillingskonsulent og likestillingsutvalg. Universitetsdirektøren mener det bør være et mål å unngå for mange utvalg ved Universitetet. Det er i dag flere fora for medvirkning og deltakelse ved Universitetet. De allerede eksisterende fora bør benyttes ,og universitetsdirektøren mener likestillingsspørsmål i større grad bør tas opp i dekan- og fakultetsdirektørmøtene.

Når det gjelder spørsmålet om likestillingskonsulent, vil universitetsdirektøren peke på at i arbeidet med endringer i sentraladministrasjonen har det vært et mål å arbeide for større grad av fleksibilitet, matrise- og prosjektorganisering av oppgaver, samt unngå sårbare enheter/ funksjoner. Å etablere én stilling for én funksjon er derfor ikke ønskelig. En naturlig matrise vil være mellom forskningsavdelingen, personal- og økonomiavdelingen og Kvinnforsk.

Prinsipper for utarbeiding av måltall i tråd med Kvinnforsks forslag vil bli formidlet av Universitetsdirektøren ved oppfølging av styrets vedtak overfor enhetene. 

Universitetsdirektøren har allerede foreslått at det settes av midler til stimuleringstiltak, men utelukker ikke at det vil være aktuelt å foreslå at det settes av ytterligere midler. Dette vil Universitetsdirektøren komme tilbake til ved behandlingen av budsjettet.

Forslaget til handlingsplan berører ikke særegne utfordringer som enkelte fagmiljø måtte ha. Fakultetene må utarbeide egne handlingsplaner hvor likestillingstiltakene gjenspeiler de utfordringer som de respektive fagmiljøer har. Det kan f eks være relevant å se rekruttering i sammenheng med seniorpolitikk slik Med.fak. er inne på i sin høringsuttalelse. Verken den overordnede handlingsplanen eller fakultetenes skal være statiske. Disse bør endres i takt med endringer i behov og utfordringer. Handlingsplanene bør være et tema i budsjettdialogmøtene som rektor og direktør har med avdelingene hver høst, slik også Kvinnforsk foreslår. På denne måten vil en sikre god oppfølging av planene. Det er også etter universitetsdirektørens syn naturlig at likestillingsarbeidet tas inn i enhetenes og institusjonens årsrapporter. Universitetsdirektøren er også  enig med Kvinnforsk i at universitetsstyret i planperioden jevnlig bør behandle likestilling som egen sak, f eks hvert annet år.

Universitetsdirektøren deler Kvinnforsks syn om at det videre planarbeidet vil kreve spisskompetanse på området likestilling, og ser på Kvinnforsk som en sentral aktør i arbeidet med å videreutvikle handlingsplanen. Det vil være av interesse å evaluere det likestillingsarbeidet som er gjort tidligere for lettere å finne de tiltak som gir resultater i likestillingsarbeidet. 

I vedlegg 11 følger universitetsdirektørens forslag til Likestilling ved Universitetet i Tromsø 2004 –2010. Endringer som er foretatt etter høringsrunden er satt i kursiv.

D. Forslag til vedtak

Universitetsstyret fastsetter universitetsdirektørens forslag til Likestilling ved Universitetet i Tromsø 2004 –2010 som Universitetets plan for likestilling.

Tromsø, 10.06.2004

	Arne Benjaminsen
	

	universitetsdirektør
	

	
	Håvard Bekkelund

	
	personal- og økonomidirektør

